Stephen Sondheim

Stephen Joshua Sondheim (22. maaliskuuta 1930 – 26. marraskuuta 2021) oli yhdysvaltalainen musikaalien käsikirjoittaja, sanoittaja ja säveltäjä. Hänen ansioihinsa kuuluvat muun muassa West Side Storyn sanoittaminen sekä musikaalit Sweeney Todd, Into the Woods ja A Little Night Music. Hän voitti muun muassa Oscar-palkinnon, kahdeksan Tony-palkintoa, kahdeksan Grammy-palkintoa, viisi Olivier-palkintoa sekä Pulitzer-palkinnon. 

 Elämä ja ura 

Sondheim syntyi maaliskuussa 1930 muotialalla New Yorkissa toimivalle varakkaalle avioparille, Herbert ja Janet Sondheimille, ja jäi heidän ainoaksi lapsekseen. Vanhemmat erosivat kun Stephen oli kymmenvuotias, ja hän muutti äitinsä kanssa asumaan Pennsylvanian maaseudulle, jossa hän vietti teinivuotensa. Naapurissa sattui asumaan musikaalinero Oscar Hammerstein II, josta tuli Sondheimille uusi isähahmo ja mentori. Sondheim suoritti bachelor-tutkinnon Williams Collegessa Massachusettsin Williamstownissa vuonna 1950 ja jatkoi sitten sävellyksen ja musiikin teorian opintoja muun muassa Milton Babbittin johdolla.Into the Woods , Drama for Students, 2009 Cengage Learning. Vaatii HighBeam-tilauksen. Viitattu 29.11.2015.

Sondheimin esikoismusikaalia Saturday Night ei koskaan esitetty, mutta se oli hyvä työnäyte alalla eteenpäin pääsemiseksi. Leonard Bernstein otti hänet sanoittajaksi West Side Story -musikaaliinsa, josta tuli myös Sondheimin läpimurtoteos. Sondheim teki seuraavaksi yhteistyötä säveltäjä Jule Stynen kanssa musikaalissa Gypsy.

Käsikirjoittajien Burt Shevelove ja Larry Gelbart kanssa Sondheim otti tehdäkseen sekä sävellykset että sanoitukset musikaaliin A Funny Thing Happened on the Way to the Forum (suomeksi Forum eli Sattuipa hassusti). Sen jälkeen Sondheim teki muutamia ”konseptimusikaaleja”, joita seurasivat Ingmar Bergmanin elokuvaan Kesäyön hymyilyä väljästi perustuva A Little Night Music ja Suomen Kansallisoopperassa Juice Leskisen suomennoksena 1997 nähty Sweeney Todd. Sondheimin yksittäisistä lauluista ehkä tunnetuimmaksi on noussut A Little Night Musiciin kirjoitettu ”Send In the Clowns”, jonka ovat levyttäneet kymmenet laulajat.

Vuonna 1985 Sondheimin ja James Lapinen edellisenä vuonna kantaesitetty, taidemaalari Georges Seurat’n maalauksen innoittama Sunday in the Park with George voitti näyttämötaiteen Pulitzer-palkinnon. Sondheimin ja Lapinen yhteistyö jatkui vuonna 1986 kantaesitetyssä, useita satuja sekoittavassa konseptimusikaalissa Pimeä metsä (Into the Woods).

Sondheim sai Tony-palkinnon monista teoksistaan ja erikois-Tonyn elämäntyöstään. Palkinnon tuottivat Forum 1963, Company 1971, Follies 1972, A Little Night Music ja Sweeney Todd 1979, Into the Woods 1988, Passion 1994 ja Pimeän metsän uusintatuotannosta 2002. Pimeästä metsästä hän voitti myös Evening Standard -musikaalipalkinnon, Drama Awardin, Drama Desk Awardin 1988, New York Drama Critics' Circle -palkinnon, Los Angeles Drama Critics' Circle -palkinnon ja Grammyn. Sondheim voitti Oscar-palkinnon vuonna 1990 elokuvaan Dick Tracy kirjoittamastaan laulusta ”Sooner or Later (I Always Get My Man)”.

Vuonna 1983 Sondheim nimitettiin Yhdysvaltain taide- ja kirjallisuusakatemian jäseneksi. Vuonna 1993 Sondheim palkittiin elämäntyöstään Washington D.C.:n Kennedy Centerissä. Samassa paikassa tuotettiin kesällä 2002 peräti kuusi Sondheimin musikaalia näyttämölle: Sweeney Todd, Company, Sunday in the Park with George, Merrily We Roll Along, Passion ja A Little Night Music.Rich, Frank: Side by Side by Side: As the Kennedy Center Lines Up Six Stephen Sondheim Productions in a Star-Spangled Retrospective, the Maestro Candidly Assesses His Accomplishments-And Confesses to Some Aspirations unfulfilled , American Theatre, July 1, 2002. Vaatii HighBeam-tilauksen. Viitattu 29.11.2015. 

Vuonna 1998 Meryle Secrest julkaisi Sondheimista elämäkerran nimeltä Stephen Sondheim: A Life (Knopf 1998, ).Stephen Sondheim: A Life, AbeBooks.com. Viitattu 29.11.2015. Marraskuussa 2015 Sondheim vastaanotti Barack Obamalta presidentin vapausmitalin.Helsel, Phil: Obama honoring Spielberg, Streisand and more with medal of freedom, NBC News, 24.11.2015. Viitattu 29.11.2015.

Yksityiselämä
Sondheim oli avoimesti homoseksuaalinen.Frontain, Raymond-Jean: Sondheim, Stephen (b. 1930), glbtq Encyclopedia Archive. Viitattu 29.11.2015.

 Lähteet 

Luokka:Yhdysvaltalaiset säveltäjät
Luokka:Yhdysvaltalaiset sanoittajat
Luokka:Grammy-palkinnon saajat
Luokka:Oscar-palkinnon saajat
Luokka:Songwriters Hall of Fame
Luokka:Pulitzer-palkitut
Luokka:Olivier-palkinnon saajat
Luokka:Presidential Medal of Freedom
Luokka:Vuonna 1930 syntyneet
Luokka:Vuonna 2021 kuolleet